ສານຂອງລາວ ຕັດສິນໂທດ ຈຳຄຸກຕລອດຊີວິດ ແມ່ຍິງ ຄົນອັງກິດ
ຂ່າວສຳຄັນອື່ນໆ: ທ່ານໂອບາມາ ເລີ້ມການຢ້ຽມຢາມ ພາກຕາເວັນອອກກາງ ທີ່ຊາອຸດີອາຣາເບັຽ; ໄດ້ມີການ ພົບເຫັນ ຊາກເສດເຫລືອ ຂອງເຮືອບິນ ສາຍການບິນ ຝຣັ່ງ ໃ
ໂຄສົກຄົນນຶ່ງ ຂອງສະຖານ ທູດ ອັງກິດ ກ່າວວ່າ ສານຂອງລາວໄດ້ຕັດສິນ ຈຳຄຸກ ຕລອດ ຊີວິດ ແມ່ຍິງ ຄົນອັງກິດ ທີ່ຖື ພາມານ ໃນຂໍ້ຫາ ລັກລອບຄ້າຢາເສບຕິດນັ້ນ ໂຄສົກກ່າວວ່າ ໃນລະຫວ່າງ ການດຳເນີນ ຄະດີ ເປັນເວລາ ສັ້ນໆໃນວັນພຸດ ມື້ນີ້ ຄະນະຜູ້ພິພາກສາ ຂອງລາວ ພົບເຫັນວ່າ ນາງ SAMANTHA OROBATORອາຍຸ 20 ປີ ມີຄວາມຜິດ ໃນການ ພະຍາຍາມ ລັກລອບ ເຮໂຣອີນ 680 ກຣາມ ໃນຖ້ຽວບິນເດີນທາງ ອອກໄປ ຈາກລາວ ຕາມປົກກະຕິແລ້ວ ຢູ່ລາວ ຜູ້ໃດກໍຕາມ ທີ່ຖືກພົບເຫັນວ່າມີເຮໂຣອີນ ຫລາຍກວ່າ 500 ກຣາມ ຢູ່ໃນຄວາມ ຄອບຄອງ ຜູ້ນັ້ນແມ່ນຈະໄດ້ຮັບໂທດປະຫານຊີວິດ ນາງ OROBATOR ບໍ່ໄດ້ຮັບໂທດ ທີ່ໜັກທີ່ສຸດ ກໍຍ້ອນວ່ານາງຖືພາມານ ນາງໄດ້ຖືພາ ຂະນະທີ່ ກຳລັງ ຢູ່ໃນຄຸກ ມີທ່າທາງວ່າ ນາງອາດຈະຖືກສົ່ງ ກັບຄືນໄປຍັງ ປະເທດອັງກິດ ໃນໄວໆນີ້ ເພື່ອຮັບໃຊ້ໂທດ ທີ່ນັ້ນ ໃນເດືອນແລ້ວ ເຈົ້າໜ້າທີ່ອັງກິດ ແລະລາວ ໄດ້ຕົກລົງ ກັນວ່າ ຖ້ານາງ OROBATORຫາກຖືກ ຕັດສິນໂທດ ນາງສາມາດ ໄປຮັບໃຊ້ໂທດ ຂອງນາງ ທີ່ປະເທດອັງກິດໄດ້ ພາຍໃຕ້ຂໍ້ຕົກລົງ ສົ່ງນັກໂທດ ຂ້າມແດນ ທີ່ຫາກໍ ມີການລົງນາມ ກັນໃໝ່ໆ ປະທານາ ທິບໍດີສະຫະຣັດ ທ່ານ BARACK OBAMAໄດ້ເດີນທາງ ໄປເຖິງ ຊາອຸດີອາຣາເບັຽ ຊຶ່ງເປັນ ບ່ອນຢຸດແວ່ ແຫ່ງທຳອິດໃນການເດີນທາງ ທີ່ແນໃສ່ ເພື່ອຍື່ນມື ໄປຫາ ຊາວມຸສລິມ ຢູ່ໃນທົ່ວໂລກ ທ່ານOBAMA ທີ່ເດີນທາງ ໄປເຖິງ ນະຄອນຣິຢາດ ໃນມື້ນີ້ ຈະພົບປະ ເຈຣະຈາ ກັບກະສັດABDULLAH ຊຶ່ງຄາດວ່າ ຈະລວມຈຸດໃສ່ ບັນຫາ ການຂັດແຍ້ງ ລະຫວ່າງ ອິສຣາແອລ ກັບປາແລສໄຕນ໌ ບົດບາດ ຂອງ ອີຣ່ານ ໃນພາກ ຕາເວັນອອກກາງ ແລະ ຣາຄານ້ຳມັນທີ່ພວມແພງຂຶ້ນ ຫລັງຈາກນັ້ນ ປະທານາທິບໍດີ ສະຫະຣັດ ກໍຈະເດີນທາງ ໄປຍັງປະເທດອີຈິບ ໃນມື້ອື່ນ ເພື່ອກ່າວ ຄຳປາສັຍ ທີ່ມີການ ຄອງຄອຍຖ້າ ມາເປັນເວລາດົນນານ ແລ້ວນັ້ນ ຕໍ່ປະຊາຄົມ ມຸສລິມ ຊຶ່ງຈະເວົ້າເຖິງ ຂັ້ນຕອນ ໃນການສ້າງສັນຕິພາບ ຢູ່ໃນ ພາກຕາເວັນອອກກາງ ແລະບັນຫາ ພວກນິຍົມ ສາສນາ ຫົວຮຸນແຮງ ແລະການກໍ່ ຄວາມຮຸນແຮງ ຍ້ອນສາສນາ ນຳດ້ວຍ ໂຄສົກ ຂອງ ທຳນຽບຂາວ ກ່າວໃນມື້ວານນີ້ວ່າ ເປົ້າໝາຍ ຂອງທ່ານ OBAMA ໃນການ ປັບປຸງ ຄວາມສັມພັນ ຂອງ ສະຫະຣັດກັບຊາວ ມຸສລິມນັ້ນ ແມ່ນພາກ ສ່ວນນຶ່ງ ຂອງຂັ້ນຕອນ ທີ່ຍາວນານ ແລະບໍ່ຄາດວ່າຈະມີວິທີ ປົວແປງ ໄດ້ຢ່າງ ວ່ອງໄວໃດໆ ຢູ່ໃນ ຄຳປາສັຍ ຂອງທ່ານ ຣັຖມຸນຕຣີ ປ້ອງກັນປະ ເທດ BRAZIL ທ່ານ NELSON JOBIM ກ່າວວ່າບໍ່ມີ ຄວາມສົງສັຍ ໃດໆເລີຍວ່າ ຊາກເສດເຫລືອ ທີ່ພົບເຫັນ ໃນເຂດ ມະຫາສະມຸດອັດລັນຕິກ ຕອນໃຕ້ນັ້ນ ເປັນຂອງ ສາຍການບິນ ຝຣັ່ງ ທີ່ຫາຍສາບສູນໄປ ພ້ອມດ້ວຍຜູ້ໂດຍສານ 228 ຄົນ ໃນສັບປະດານີ້ ເຮືອບິນ ຊອກຄົ້ນ ຂອງ BRAZIL ໄດ້ແນມເຫັນບ່ອນນັ່ງ ຂອງເຮືອບິນ ເສດໂລຫະ ແລະນ້ຳມັນ ເຮືອບິນອາຍພົ່ນ ໄຫລຢູ່ ເທິງໜ້ານ້ຳໃນມື້ວານນີ້ ປະມານ 1 ພັນຫລັກ ກິໂລແມັດ ຫ່າງຈາກ ແຄມຝັ່ງທະເລ ທາງກ້ຳຕາເວັນອອກສຽງເໜືອ ຂອງ BRAZIL ທ່ານ JOBIM ກ່າວວ່າ ການສຳຣວດ ໃນໄລຍະໃກ້ໃຫ້ການ ຢືນຢັນວ່າ ຊາກເສດເຫລືອ ທີ່ຟູນ້ຳຢູ່ນັ້ນ ເປັນຊາກ ຂອງຖ້ຽວບິນ 447ຂອງຝຣັ່ງ ບໍ່ມີ ຮ່ອງຮອຍວ່າ ມີຜູ້ລອດ ຊີວິດ ມາໄດ້ ເຮືອບິນ ອາຍພົ່ນແອຣ໌ບັສ ຂອງຝຣັ່ງ ໄດ້ຫາຍ ສາບສູນໄປ ຈາກຈໍເຣດ້າ ໃນເຊົ້າ ວານນີ້ ປະມານ 4ຊົ່ວໂມງ ຫລັງຈາກ ບິນຂຶ້ນຈາກ ນະຄອນ RIO DE JANEIRO ໃນຕອນກາງຄືນ ຂອງວັນອາທິດ ເພື່ອເດີນທາງ ໄປຍັງ ກຸງປາຣີ ສາເຫດ ທີ່ພາໃຫ້ ເຮືອບິນ ປະສົບອຸບັດຕິເຫດ ຍັງບໍ່ທັນ ເປັນທີ່ ຈະແຈ້ງເທື່ອ ຈີນ ໄດ້ປິດເວບໄຊ້ທ໌ ສົນທະນາ ທາງອິນເຕີແນັດ ແລະສະຖານທີ່ ໂຮມຊຸມນຸມ ທາງສັງຄົມ ຂອງສື່ມວນຊົນ ແລະ ໄດ້ສົ່ງກຳລັງຮັກສາຄວາມສະງົບ ໄປປະຈຳການ ທີ່ຈະຕຸຣັດ ທຽນອັນເໝິນ ໃນວັນພຸດ ມື້ນີ້ ນຶ່ງມື້ກ່ອນວັນຄົບຮອບ 20 ປີ ໃນການປາບປາມ ການປະທ້ວງ ຮຽກຮ້ອງເອົາ ປະຊາທິປະໄຕໃນວັນທີ 4 ມິຖຸນາ ພວກທີ່ເຫັນ ເຫດການ ກ່າວວ່າ ໄດ້ມີການເພີ້ມ ກຳລັງ ຮັກສາຄວາມສະງົບ ທີ່ຈະຕຸຣັດ ທຽນອັນເໝິນ ໂດຍມີ ຣົດຕູ້ສີດຳ ຂອງຕຳຣວດ ຈອດຢູ່ໃກ້ໆແລະຕຳຣວດ ນອກເຄື່ອງແບບ ລາຕເວນ ຢູ່ໃນບໍຣິເວນ ດັ່ງກ່າວ ການເຂົ້າໄປ ພາຍໃນບໍຣິເວນ ຈະຕຸຣັດ ຂອງ ພວກນັກຂ່າວ ໄດ້ຖືກຈຳກັດ ໃນວັນທີ 4 ມິຖຸນາປີ 1989ຣົດຖັງ ໄດ້ແລ່ນ ເຂົ້າໄປ ໃນບໍຣິເວນ ຈະຕຸຣັດ ທຽນອັນເໝິນ ກ່ອນ ຕາເວັນຂຶ້ນເພື່ອປາບປາມ ພວກນັກສຶກສາ ແລະ ກັມມະກອນ ທີ່ພາກັນ ປະທ້ວງມາ ໄດ້ຫລາຍ ອາທິດແລ້ວນັ້ນ ຈີນ ບໍ່ເຄີຍ ອະນຸຍາດໃຫ້ ມີການ ສືບສວນ ຢ່າງເປັນ ອິສຣະ ເບິ່ງການປາບປາມ ທີ່ວ່ານີ້ ແລະ ຈຳນວນ ພວກເຄາະຮ້າຍ ທີ່ເສັຽຊີວິດ ແມ່ນຍັງ ເປັນເຣື່ອງທີ່ຕ້ອງຫ້າມຢູ່ ມີພວກປະທ້ວງ ຈຳນວນ ຫລາຍຮ້ອຍ ຫລືບໍ່ ກໍຫລາຍພັນຄົນ ໄດ້ຖືກຂ້າຕາຍ ສື່ມວນຊົນ ຂອງ ຕ່າງປະເທດ ທີ່ລາຍງານ ໃຫ້ຊາບ ກ່ຽວກັບ ວັນຄົບຮອບດັ່ງກ່າວ ກໍໄດ້ຖືກ ຂັດຂວາງ ບໍ່ໃຫ້ມີການເຜີຍແຜ່ ຢູ່ໃນປະເທດຈີນ ນັກການທູດ ອະວຸໂສ ທ່ານນຶ່ງ ຂອງ ສະຫະຣັດ ເຕືອນໃນມື້ນີ້ວ່າການທົດລອງ ອາວຸດ ນິວເຄລັຽ ຂອງ ເກົາຫລີເໜືອ ພ້ອມທັງ ທົດລອງ ຍິງຈະຣວດຫຼາຍໆລູກ ແລະ ກະກຽມ ທີ່ຈະທົດລອງ ຍິງລູກສອນໄຟ ໄລຍະຍາວນັ້ນ ແມ່ນໄດ້ ນຳພາເກົາຫລີເໜືອ ກ້າວເດີນໄປ ໃນທິດທາງ ທີ່ບໍ່ຖືກຕ້ອງ ໃນການຖແລງ ຕໍ່ພວກນັກຂ່າວ ທີ່ກຸງໂຊລນັ້ນ ຮອງຣັຖມຸນຕຣີການ ຕ່າງປະເທດສະຫະຣັດ ທ່ານ JAMESSTEINBERG ກ່າວວ່າ ທ່ານ ແລະເຈົ້າໜ້າທີ່ ໃນເກົາຫລີໃຕ້ ໄດ້ເຫັນພ້ອມ ນຳກັນເຖິງຄວາມຈຳເປັນ ທີ່ຕ້ອງ ສະແດງອອກ ຢ່າງຈະແຈ້ງວ່າ ເກົາຫລີເໜືອ ຕ້ອງໄດ້ຕ່າວປີ້ນ ທິດທາງ ຂອງຕົນ ທ່ານ STEINBERG ກ່າວວ່າ ທັງວໍຊິງຕັນ ແລະກຸງໂຊລຢາກໃຫ້ ເກົາຫຼີເໜືອ ກັບຄືນ ເຂົ້າສູ່ ໂຕະເຈຣະຈາ ເພື່ອຍຸຕິ ໂຄງການ ສ້າງອາວຸດນິວເຄລັຽ ຂອງຕົນ ທ່ານ STEINBERG ກຳລັງ ຢູ່ໃນລະຫວ່າງ ການເດີນທາງ ໄປຢ້ຽມຢາມຂົງເຂດ ເອເຊັຽ ຕາເວັນອອກ ໃນສັບປະດານີ້ ໂດຍມີກຳນົດ ຢຸດແວ່ຢູ່ທີ່ຍີ່ປຸ່ນ ກຸງໂຊລ ແລະປັກກິ່ງ ຂະນະທີ່ ຄວາມເຄັ່ງຕຶງ ເພີ້ມທະວີຂຶ້ນຍ້ອນການ ທົດລອງ ອາວຸດ ນິວເຄລັຽ ຂອງ ເກົາຫຼີເໜືອ ລາຍງານຂ່າວ ແຈ້ງວ່າເກົາຫລີເໜືອ ກຳລັງ ກະກຽມ ທີ່ຈະທົດລອງ ຍິງລູກສອນໄຟ ໄລຍະຍາວ ພ້ອມທັງລູກສອນໄຟ ໄລຍະປານກາງ ນຳດ້ວຍ ສະພາຕ່ຳທີ່ຫາກໍໄດ້ ຖືກຮັບເລືອກໃໝ່ໆ ຂອງອິນເດັຽໄດ້ຮັບຮອງເອົາ ການແຕ່ງຕັ້ງ ປະທານ ສະພາແມ່ຍິງ ຄົນທຳອິດ ຂອງປະເທດ ໃນວັນພຸດມື້ນີ້ ທ່ານນາງ MEIRA KUMAR ຊຶ່ງເປັນ ສະມາຊິກ ຂອງ ປະຊາຄົມ DALITທີ່ເປັນຄົນ ຊັ້ນຕ່ຳ ຂອງ ອິນເດັຽນັ້ນ ເປັນຜູ້ແທນ ມາໄດ້ 5 ສມັຍແລ້ວຈາກຣັດ BIHAR ທີ່ທຸກຍາກ ໃນພາກ ຕາເວັນອອກ ຂອງ ອິນເດັຽ ທ່ານນາງ ໄດ້ຖືກແຕ່ງຕັ້ງ ເປັນປະທານ ສະພາ ໂດຍພັກ ຄອງແກຣັສ ຊຶ່ງເປັນພັກ ຣັຖບານ ຂອງອິນເດັຽແຕ່ກໍໄດ້ ກາຍເປັນ ຜູ້ສະມັກ ທີ່ໄດ້ຮັບສຽງ ສນັບສນຸນ ຢ່າງເປັນ ເອກກະສັນໂດຍໄດ້ຮັບ ການເຫັນພ້ອມ ຈາກພັກຝ່າຍຄ້ານ ທີ່ສຳຄັນ ຄືພັກ BHARATIYA JANATAແລະກຸ່ມອື່ນໆ ພວກນັກວິເຄາະ ການເມືອງ ເວົ້າວ່າ ການແຕ່ງຕັ້ງ ທ່ານນາງ KUMARເປັນປະທານ ສະພາແຫ່ງຊາດນີ້ ຈະສ້າງ ຄວາມໄດ້ປຽບ ໃຫ້ແກ່ ພັກຄອງແກຣັສ ໃນຫລາຍໆຣະດັບ ພວກທ່ານ ເວົ້າວ່າ ມັນຈະເປັນ ການສ້າງ ພາບພົດ ໃຫ້ພັກ ຄອງແກຣັສວ່າບໍ່ພຽງແຕ່ ເປັນພັກ ທີ່ນິຍົມ ແມ່ຍິງເທົ່ານັ້ນ ແຕ່ຫາກຍັງ ເປັນພັກ ທີ່ມີຄວາມວິຕົກກັງວົນ ກ່ຽວກັບ ຊີວິດ ການເປັນຢູ່ ຂອງພວກ ຄົນຊັ້ນຕ່ຳ DALIT ທີ່ໄດ້ຮັບການຈຳແນກ ກີດກັນ ຈາກພວກຄົນ ຊັ້ນສູງ ຂອງ ສາສນາ ຮິນດູ ມາເປັນເວລາ ຫລາຍໆສັຕວັດແລ້ວ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ